Eng kulgili diskvalifikasiyalar

Barchaga ayon vaziyat,   atletning qonida doping borligi  aniqlanishi yoki qoidalar buzilganida sportning eng yovuz qonunlaridan biri - diskvalifikasiya ishga tushadi. Lekin, ba`zida futbolchilarni o`yindan va murabbiylarni esa - ishidan aql bovar qilmaydigan sabablarga ko`ra  mosuvo   qilinganiga ham guvoh bo`lamiz...
Kiyimsiz yugurganligi uchun oltin medaldan mahrum qilinsin!

Mashhur fransiyalik engil atletikachi ikkita Olimipiada va bir nechta Evropa chempionatlari sovrindori Maxiddin Benabbad 2014-yilgi ko`hna qit`a chempionatida tanasini ko`z-ko`z qilganligi, ya`ni – striptiz uchun diskvalifikasiya qilingan.

Sportchi, 3000 metrlik  masofada to`siqlararo yugurishda raqiblardan ancha ilgarilab ketgach, raqamli kiyimini echib tishlab olib, muxlislarga o`z mushaklarini namoyish qiladi. Bu qiliq tomoshabinlarga qay darajada yoqqanligini bilmadik-ku, lekin hakamlar Benabbadni sportga hos bo`lmagan harakati uchun oltin medaldan quruq qo`yishgan.

 
Yaxshilik qilib baloga qolgan atlet

 Sochi Olimpiadasidan so`ng nemis bobsleychisi Manuel Maxat bilan yuz bergan  hodisa esa, butun jahonni hayron qoldirdi. Sportchi Shveysariyadan keltirilgan bobsleyga taqiladigan sport anjomini rossiyalik Aleksandr Zubkovga beradi va rus sportchisi ikkita “oltin” medalni qo`lga kiritadi

Bu yordamni o`z termasiga nisbatan noto`g`ri holat deb tushungan Germaniya bobsley Federasiyasi Maxatni 5000 ming evro jarimaga tortib, bir yilga diskvalifikasiya qilgan.Lekin,  sportchi qo`lini yuvib qo`ltiqqa artmasdan sudga da`vo arizasi bilan murojaat qilib yutib chiqadi. Endi u Germaniya Chang`i-bobsley ittifoqining yoshlar jamoasida faoliyat yurityapti.
Avtomobilni mast holda haydagani uchun 

 Afsonaviy suzish ustasi 18 bora Olimpiada va 26 bor jahon chempioni bo`lgan amerikalik Maykl Felpsni hali beri hech kim  dog`da qoldira olmasa kerak deyilar edi. Ammo, uni faqat suzish havzasidagina quvib etib bo`lmas ekan, katta yo`lda esa bemalol...

Amerikaning Merilend shtati polisiyasi sportchini o`z Range Roverida mingga qo`yib ketayotganida ushlab olishib, trubkaga puflatishadi. Shunda, qonun himoyachilari 29 yoshli sportchining qonida alkogol miqdori risoladagidan ikki barobar ortiq ekanligini aniqlashgan.

Endi, olimpia rekordchisini diskvalifikasiya va olti haftalik davolanish kurslari kutib turibdi. Maykl 2015-yili Qozonda bo`lib o`tadigan jahon chempionatiga ham borolmaydigan ko`rinadi.   

 Qizig`i, Felps 2009- yili marixuana chekkanligi sabab uch oyga musobaqalardan chetlashtirilgan edi. O`z sog`ligiga e`tibor bermaydigan kishini shuncha medallarni qo`lga kiritigani esa, hayron qoladigan holat.

 
Raqibingni tishlama!

Bu maqolada o`zining antiqa qiliqlari bilan mashhur Luis Suaresga joy ajratmay iloji yo`q. Braziliyadagi jahon birinchiligida sportchi yana o`zini tutib tura olmay Italiya himoyachisi Jorjo Kellinini tishlab oldi. Yana deyishimizni sababi bunday holat Suares faoliyati davomida uchinchi bor sodir bo`lyapti. Shundan kelib chiqib,  FIFA intizom qo`mitasi sportchiga hos bo`lmagan harakat qilgan  hujumchini  to`qqiz oy davomida milliy terma jamoada to`p surmaslikka diskvalifikasiya, yana to`rt oy mobaynida futbolga yaqin kelmaslik va 100 ming shveysariya franki miqdoridagi jarimaga tortdi.  

 

 
Ich kiyim reklamasi oqibati

Sportchilar juda ko`p hollarda ta`qiqlangan reklama uchun jazolanadilar.  Daniya termasi Niklas Bendtner bu qoidani tan olmaydiganlardan. UEFA futbolchini Evro-2012 musobaqasidagi Portugaliyaga qarshi o`yinda irland bukmekerlik idorasi   Paddy Power timsoli tushirilgan ich kiyim – trusigini namoyish qilganligi uchun bir o`yinga diskvalifikasiya qilib, 100 ming evroga jarimaga tortgan.
manba: sports.uz